РЕГЛАМЕНТ ЗА ИЗПЪЛНЕНИЕ (ЕС) № 1147/2013 НА КОМИСИЯТА
от 14 ноември 2013 година
за изменение на Регламент (ЕО) № 1121/2009 за определяне на подробни правила за прилагане на Регламент (ЕО) № 73/2009 на Съвета по отношение на схемата за единно плащане на площ на земеделски производители в Кипър
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 73/2009 на Съвета от 19 януари 2009 г. за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани, за изменение на регламенти (ЕО) № 1290/2005, (ЕО) № 247/2006, (ЕО) № 378/2007 и за отмяна на Регламент (ЕО) № 1782/2003 (1), и по-специално член 142, буква д) от него,
като има предвид, че:
(1)
Член 124, параграф 1 от Регламент (ЕО) № 73/2009 посочва правилата, определящи земеделската площ на новите държави членки според схемата за единно плащане на площ, предвидена в член 122 от същия регламент.
(2)
Съгласно член 89 от Регламент (ЕО) № 1121/2009 на Комисията (2) земеделската площ за Кипър е посочена в приложение VIII към същия регламент.
(3)
С писмо от 13 август 2013 г. Кипър информира Комисията, че е преразгледала своята използвана земеделска площ, отговаряща на условията по схемата за единно плащане на площ съгласно член 124, параграф 1 от Регламент (ЕО) № 73/2009. Преразглеждането отчита факта, че много от производителите са се отказали от своята обработваема земя през последните години вследствие на извънредни климатични условия в периода 2006-2009 г., изразяващи се в значителна суша и недостиг на вода за напоителните системи, което е нанесло сериозни поражения на цялата мрежа от язовири в Кипър. Съответно, общата площ, за която са били подавани заявления по схемата за единно плащане на площ, намалява от 2007 г. насам, което свидетелства за постоянния характер на това изоставяне на земи и оправдава преразглеждането на използваната земеделска площ. Освен това преразглеждането е следствие от натрупания през последните години опит от проверките на условията за допустимост за единно плащане на площ по схемата за единно плащане на площ, който доведе до актуализирането на системата за идентификация на земеделските парцели, посочена в член 17 от Регламент (ЕО) № 73/2009, и показа, че използваната земеделска площ, поддържана в добро земеделско състояние към 30 юни 2003 г., е по-малко в сравнение с предварителните оценки. Следователно земеделската площ за схемата за единно плащане на площ трябва да се намали на 127 000 ha.
(4)
Поради това Регламент (ЕО) № 1121/2009 следва да бъде съответно изменен.
(5)
Изменението, предлагано с настоящия регламент, следва да се прилага за заявленията за помощ, считано от календарната 2013 г.
(6)
Мерките, предвидени в настоящия регламент, са в съответствие със становището на Управителния комитет за директните плащания,
ПРИЕ НАСТОЯЩИЯ РЕГЛАМЕНТ:
Член 1
В приложение VIII към Регламент (ЕО) № 1121/2009 редът относно Кипър се заменя със следното:
„Кипър
127“
Член 2
Настоящият регламент влиза в сила в деня след публикуването му в Официален вестник на Европейския съюз.
Той се прилага за заявления за помощ, считано от календарната 2013 година.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 14 ноември 2013 година.